Geen brief ná matriekseun van Worcester se selfdood | Netwerk24
Deur Jackie Kruger 17 Augustus 2020 16:31
Jaco Schonken Foto: Facebook
'n Matriekleerling van Worcester wat homself Vrydag om die lewe gebring het, het geen brief agtergelaat nie.
Jaco Schonken, 'n matriekleerling van die Hoërskool Montana, se dood is Saterdagmiddag op die skool se Facebook-blad bekend gemaak.
Sers. Noloyiso Rwexana, 'n polisiewoordvoerder, sê by navraag 'n geregtelike doodsondersoek word gedoen nadat die lyk van 'n 19-jarige man (Jaco) Vrydag (14 Augustus) gevind is. 'n Lykskouing sal gedoen word om die presiese oorsaak van sy dood te bepaal. Dit is nie bekend gemaak presies waar die lyk gevind is nie.
'n Troosdiens is Maandag by die skool gehou.
Dawie Diedericks, die skoolhoof, sê by navraag bewerings op Facebook dat Jaco moontlik geboelie is, is onwaar. Die rede vir die selfdood is onduidelik.
"Ons is nie bewus van so-iets by die skool nie. Hy was eintlik baie gewild by die skool en het nog verlede week vir ekstra wiskundeklasse gevra."
Volgens hom het Jaco geen brief agtergelaat nie.
Netwerk24 het Saterdag berig Jaco se pa is vroeër dood en hy het by sy suster gebly. Na verneem word, het Jaco glo probleme in 'n verhouding met 'n meisie gehad.
Jaco was 'n kranige fietsryer en rugbyspeler. Op Facebook het sy skoolmaats geskryf Jaco (Schonkie) was 'n regte go-getter en nie bang – op en af van die rugbyveld – nie. Volgens hulle was hy altyd vriendelik en bereid om te help, en het hy 'n hart van goud en goeie maniere gehad.